b'\n_START_ARTICLE_\nErnst von Essen\n_START_PARAGRAPH_\nErnst Reinhold von Essen (6. toukokuuta 1885 Jepua \xe2\x80\x93 10. maaliskuuta 1940 S\xc3\xa4kkij\xc3\xa4rvi) oli suomalainen j\xc3\xa4\xc3\xa4k\xc3\xa4rikapteeni ja toimitusjohtaja. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. H\xc3\xa4n sai tulikasteensa Saksan it\xc3\xa4-rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan muun muassa komppanianp\xc3\xa4\xc3\xa4llikk\xc3\xb6n\xc3\xa4 j\xc3\xa4\xc3\xa4k\xc3\xa4rijoukoissa sek\xc3\xa4 talvisotaan pataljoonan komentajana.\n_START_SECTION_\nPerhe ja koulutus\n_START_PARAGRAPH_\nH\xc3\xa4nen vanhempansa olivat tehtailija Carl Jonathan von Essen ja Aina Johanna von Essen. H\xc3\xa4net vihittiin avioliittoon vuonna 1919 Martha Roosin kanssa, jonka kanssa he saivat kolme lasta. Essen k\xc3\xa4vi seitsem\xc3\xa4n vuotta Vaasan suomalaista reaalilyseota ja kirjoitti ylioppilaaksi Nya svenska l\xc3\xa4roverket i Helsingforsista vuonna 1904 ja kirjoittautui Pohjalaiseen osakuntaan. H\xc3\xa4n jatkoi opintojaan suorittamalla koneinsin\xc3\xb6\xc3\xb6ritutkinnon Teknisess\xc3\xa4 korkeakoulussa vuonna 1908. H\xc3\xa4n matkusti vuonna 1908 opiskelemaan kutomateollisuutta ulkomaille, opiskellen muun muassa Hollannissa, Saksassa ja Belgiassa. Opintomatkaltaan h\xc3\xa4n palasi vuonna 1911, toimien sen j\xc3\xa4lkeen Jepuan villakehruutehdas oy:n teknisen\xc3\xa4 johtajana. H\xc3\xa4net komennettiin Viipurin upseerikouluun helmikuussa 1919, josta h\xc3\xa4n valmistui saman vuoden toukokuussa. My\xc3\xa4hemmin suoritti opintomatkan Englantiin vuonna 1924 tutustumaan puuvillateollisuuteen.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nEssen liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 3. huhtikuuta 1916, josta h\xc3\xa4net siirrettiin 2. konekiv\xc3\xa4\xc3\xa4rikomppaniaan 10. hein\xc3\xa4kuuta 1917. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen haavoistaan toipunut von Essen j\xc3\xa4i armeijan palvelukseen ja ehti palvella muun muassa Savon j\xc3\xa4\xc3\xa4k\xc3\xa4ripataljoona 7:ss\xc3\xa4, Laatokan j\xc3\xa4\xc3\xa4k\xc3\xa4ripataljoona 18:sta, kunnes h\xc3\xa4net viimein siirrettiin 18. syyskuuta 1918 alkaen Kaartin j\xc3\xa4\xc3\xa4k\xc3\xa4ripataljoonan t\xc3\xa4ydennyskomppanian ja edelleen 1. lokakuuta 1918 alkaen konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi. Viipurin upseerikokelaskursseille opettajaksi h\xc3\xa4net komennettiin 7. helmikuuta 1919 ja t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi 16. huhtikuuta 1919 saakka. Suomen armeijasta h\xc3\xa4n erosi 27. toukokuuta 1919. Vuodesta 1919 alkaen h\xc3\xa4n toimi Jepuan villakehruutehdas oy:n teknisen\xc3\xa4 johtajana ja vuodesta 1925 \xc3\x84ets\xc3\xa4n tehtaitten teknillisen\xc3\xa4 johtajana, Vuonna 1930 siirtyi Jepuan villakehruutehdas oy:n toimitusjohtajaksi ja vuodesta 1933 h\xc3\xa4n siirtyi Vaasan puuvillatehdas oy:n kutomomestariksi ja toimi my\xc3\xb6hemmin ostop\xc3\xa4\xc3\xa4llikk\xc3\xb6n\xc3\xa4 aina vuoteen 1939 saakka. H\xc3\xa4n kuului Jepuan suojeluskunnan esikuntaan vuosina 1930\xe2\x80\x931933.\n_START_SECTION_\nTalvi- ja jatkosota\n_START_PARAGRAPH_\nTalvisotaan Essen osallistui Erillinen Pataljoona 20:n (Er.P 20) komentajana ja kaatui S\xc3\xa4kkij\xc3\xa4rven Vilajoella (Niskalahti\xe2\x80\x93Heinlahti) ollessaan tiedustelemassa etulinjan tilannetta. H\xc3\xa4net siunattiin taistelukent\xc3\xa4lle j\xc3\xa4\xc3\xa4neen\xc3\xa4. H\xc3\xa4n toimi my\xc3\xb6s Pohjanmaan ruotsalaisten vapaussoturiliiton 1. puheenjohtajana.'